Mej. Doof SA: Meer as ’n mooi gesigFoto: Verskaf “Ons meisies is pragtig!” Só sê Leviena Smit, direksielid van Mej. Doof Suid-Afrika. Dié niewinsgewende organisasie is in 2001 deur Gert en Narda Els gestig omdat hulle ŉ toekoms in die skoonheidsbedryf vir dowe meisies kon sien. Altesaam 12 finaliste van oor die hele land is onlangs gekies om vanjaar op 2 Oktober aan die finale ronde deel te neem. Volgens Smit verloop die reëlings van dié kompetisie sommer baie goed. “Die deure gaan net vir ons oop, ons sien God se seëninge.” Sy sê Mej. Doof SA moet nie net ŉ mooi gesig wees nie, maar ook ŉ ambassadeur vir die dowe gemeenskap. Sy moet die horendes kan leer van al die probleme waarmee dowes te kampe het. “Sy moet mense laat besef dat daar niks skort met dowe mense nie. Om doof te wees is nie ŉ siekte nie, dis net iets wat met hulle gebeur het. Party is so gebore, ander het doof geword oor ŉ tydperk. Die huidige Mej. Doof is ŉ onderwyser in ŉ horende skool.” Vanjaar se finaliste moet betrokke wees by ŉ gemeenskapsprojek wat help om dowes te bemagtig. Hulle beywer hulle ook tans daarvoor dat gebaretaal een van die amptelike tale van Suid-Afrika word. Dié organisasie reël ook internskappe vir die deelnemers aan Mej. Doof SA. “Daar is sekere beroepe waarin jy nie nodig het om te kan hoor nie. Ons wil daai geleenthede vir ons meisies bied.” Die wenner en die eerste twee prinsesse kry ook kans om deel te neem aan internasionale skoonheidskompetisies vir dowes. “Dis goeie blootstelling vir ons meisies,” sê Smit. “Mej. Doof SA streef om eendag op dieselfde vlak te wees as Mej. Suid-Afrika. Dit is waarheen ons mik en werk.” Besoek gerus Mej. Doof SA se Facebookblad vir meer besonderhede.